Diari Oficial de la Generalitat Valenciana


Sumari del DOGV 8194, del 20-12-2017 (2017/11473)

ORDRE 11/2017, de 18 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de subvencions dirigides al desenvolupament de plans municipals d'inclusió i cohesió social.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/12/18/11/dof/vci/html**

### Dades del document

Número de DOGV
:   8194

Data del DOGV
:   20-12-2017

Secció del DOGV
:   I. DISPOSICIONS GENERALS

Número del document
:   2017/11239


Data del document
:   18-12-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 11/2017, de 18 de desembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió de subvencions dirigides al desenvolupament de plans municipals d'inclusió i cohesió social. [2017/11364]  
Índex  
Preàmbul  
Article 1. Objecte i condicions de la concessió de la subvenció  
Article 2. Procediment de concessió  
Article 3. Beneficiaris  
Article 4. Tramitació i aprovació del pla i consell municipal  
Article 5. Requisits i obligacions de les entitats beneficiàries  
Article 6. Criteris objectius per a l'atorgament de la subvenció  
  
Article 7. Subcontractació de l'objecte subvencionable  
Article 8. Forma i termini de presentació de les sol·licituds  
Article 9. Ordenació i instrucció de l'expedient  
Article 10. Comissions tècniques i comissions d'avaluació  
Article 11. Resolució i termini  
Article 12. Recursos  
Article 13. Règim de pagament de la subvenció  
Article 14. Termini i forma de justificació  
Article 15. Pla de control  
Article 16. Pèrdua o minoració de la subvenció  
Article 17. Reintegrament de la subvenció  
Article 18. Règim sancionador  
Disposició addicional única  
Disposició derogatòria única  
Disposicions finals  
Primera. Marc normatiu  
Segona. Habilitació normativa  
Tercera. Entrada en vigor  
  
  
PREÀMBUL  
  
El Pla Valencià d'Inclusió i Cohesió Social 2017-2022 (PVICS) va ser aprovat pel Consell en la sessió del 3 de novembre de 2017. És l'eina de planificació, ordenació, gestió i direcció estratègica de les mesures i accions d'inclusió i cohesió socials vinculades al territori.  
  
L'esmentat pla ha sigut elaborat en un procés de participació i col·laboració amb representants dels distints actors socials, després de sotmetre's dins del termini i en la forma corresponent al procés d'al·legacions de la resta de conselleries, entitats del tercer sector, sindicats i universitats, va ser aprovat per la Comissió Delegada del Consell d'Inclusió i Drets Socials, en la sessió del 8 de febrer de 2017.  
El mateix pla estableix el reconeixement i la posada en valor de la funció clau dels ajuntaments i les mancomunitats en el suport a les persones, i també pel que fa a la necessitat d'una política de proximitat interdepartamental coordinada. Només des del coneixement directe i pròxim de les situacions concretes de les persones i des de la rapidesa en la intervenció es podran construir processos integrals que beneficien les persones, les famílies i els grups i col·lectius amb majors carències i amb més urgències de ser atesos, des de perspectives de compromís i solidaritat, per a mantindre la seua inclusió, aconseguir la seua inserció i evitar-ne l'exclusió.  
En particular, el pla serveix d'estímul, suport i model a les administracions locals de la Comunitat per a la realització de plans municipals d'inclusió i cohesió social al llarg de tots els seus municipis, així com per a la posada en marxa dels consells muncipales d'inclusió i drets socials, que són consells locals de participació l'objectiu dels quals siga el de la inclusió social i en els quals es puguen abordar des de totes les perspectives (habitatge, salut, educació, serveis socials, ocupació?) i amb tots els agents interessats (personal tècnic i polític de l'Administració local, agents socials, patronal, entitats del tercer sector d'acció social, etc.) els problemes multifactorials de vulnerabilitat i empobriment que pateixen les persones dels seus respectius territoris.  
  
Per tot això, entre els objectius d'aquesta ordre es troba el de sensibilitzar totes les administracions públiques, tots els actors de la societat civil, tota la ciutadania en general, sobre la situació de desigualtat i risc d'exclusió d'una part important de la societat i de la necessitat d'implementar polítiques públiques inclusives orientades a la seua eradicació.  
  
Per tant, la finalitat de la present norma és impulsar l'elaboració dels plans municipals d'inclusió i cohesió social, per mitjà de la regulació del procediment de concessió de subvencions destinades a finançar el suport tècnic per a l'elaboració d'aquests.  
  
  
II  
  
Alineats amb les polítiques de la Unió Europea de lluita contra la pobresa arreplegades en l'Estratègia Europa 2020, que estableix, entre els seus objectius, el de disminuir, abans de 2020, en almenys 20 milions les persones que a la UE estan en risc de pobresa i exclusió social, el nostre objectiu serà articular accions en matèria d'accés al mercat de treball, a la protecció social i a uns serveis públics de qualitat.  
En l'actualitat, els resultats esperats respecte a la reducció dels nivells de pobresa no han sigut els previstos. L'evolució de les mesures i la situació dels països no han derivat cap a menors percentatges de persones afectades per situacions de pobresa. L'horitzó d'avanç dels objectius de desenvolupament del mil·lenni, fixats en un principi per a 2015, s'ha situat l'any 2020, la qual cosa fa necessari redoblar esforços i situar la inclusió social en el centre de totes les polítiques.  
  
La Unió Europea, en l'actual període de programació i per a aconseguir els objectius d'Europa 2020, ha insistit en el fet que resulta necessari modernitzar i ampliar les àrees en què es duen a terme les polítiques socials, que han de ser considerades com una inversió social, la qual cosa exigeix un treball de suport a les persones però també al grup de convivència familiar. Així, inclosa en l'Estratègia Europa 2020, trobem les recomanacions contingudes en el «Paquet d'inversió social per al creixement i l'ocupació», que insten els estats membres a aplicar la seua despesa social de forma més eficient i efectiva, promovent millors pràctiques i oferint una guia per a la inversió social.  
  
  
  
III  
  
A Espanya, la Constitució Espanyola de 1978 ha consagrat, així mateix, els dits drets, fonamentalment en el capítol III, denominat «Dels principis rectors de la política social i econòmica», del títol I dedicat als drets i deures fonamentals. Fins al moment actual, s'han llançat, per a tot el territori nacional, sis plans, denominats Pla Nacional d'Acció Per a la Inclusió Social del Regne d'Espanya.  
  
  
  
IV  
  
En l'àmbit autonòmic valencià, el mateix Estatut d'Autonomia, incorpora, com a una de les seues principals aportacions socials, la Carta de Drets Socials de la Comunitat Valenciana, aprovada en la Llei 4/2012, de la Generalitat.  
  
  
V  
  
Atenent el que estableix el Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques no serà obligatòria la seua notificació o comunicació.  
  
  
VI  
  
D'acord amb el que disposen la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el reglament de la dita llei i el Reial decret 1493/2011, de 24 d'octubre, pel qual es regulen els termes i condicions d'inclusió en el Règim General de la Seguretat Social de les persones que participen en programes de formació, d'acord amb els principis de necessitat, eficàcia, proporcionalitat, seguretat jurídica, transparència, i eficiència establits per la Llei 39/2015, d'1 d'octubre, del procediment administratiu comú de les administracions públiques.  
Per tot això, en virtut de la competència atribuïda pels articles 160.2.b i 165.1, de la Llei 1/2015, de la Generalitat, d'hisenda pública, del sector públic instrumental i de subvencions, en relació amb l'incís e de l'article 28 de la Llei 5/1983, del Consell i oït el Consell Jurídic Consultiu,  
  
  
ORDENE  
Bases reguladores  
  
Article 1. Objecte i condicions de la concessió de la subvenció  
1. Aquestes bases tenen per objecte regular el procediment de concessió de subvencions destinades a finançar suport tècnic per a l'elaboració de plans municipals d'inclusió i cohesió social.  
Serà subvencionable el finançament de suport tècnic per al disseny de la metodologia i elaboració del pla municipal d'inclusió i cohesió social, consistent en les despeses derivades de la contractació de personal tècnic coordinador.  
2. El personal contractat haurà de posseir llicenciatura, diplomatura o grau en alguna de les disciplines següents: en sociologia o doble grau en sociologia i ciències polítiques i de l'administració pública.  
El lloc a cobrir s'equipararà a grup A1, en funció de la titulació exigida, segons disposa l'article 76 del text refós de la Llei de l'Estatut Bàsic de l'Empleat Públic, percebent les retribucions equivalents al dit grup, en concepte de retribucions bàsiques i complementàries que es determinen.  
Es valorarà com a mèrit la formació de postgrau específica en matèries relacionades amb l'elaboració de plans i/o projectes socials i l'experiència laboral en el dit àmbit.  
La contractació de personal per part de les entitats subvencionades en cap cas comportarà cap relació jurídica amb la Generalitat.  
  
Article 2. Procediment de concessió  
1. El procediment de concessió d'aquestes ajudes es tramitarà en règim de concurrència competitiva.  
2. La concessió de les subvencions estarà condicionada a l'existència de crèdit adequat i suficient en els pressupostos de la Generalitat l'any de la convocatòria.  
3. El procediment s'iniciarà d'ofici per mitjà de la publicació de la corresponent convocatòria aprovada mitjançant una resolució de la persona titular de la conselleria competent en matèria d'inclusió social i es publicarà en el Diari Oficial de la Generalitat Valenciana, d'acord amb les consignacions previstes en la llei de pressupostos de la Generalitat per a l'exercici econòmic corresponent.  
4. Les disposicions de la convocatòria detallaran almenys el contingut mínim previst en l'article 166 de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions.  
5. Aquestes subvencions són compatibles amb altres subvencions, ajudes, ingressos o recursos que es puguen concedir amb la mateixa finalitat per qualssevol administracions o ens públics o privats, nacionals, de la Unió Europea o d'organismes internacionals, sempre que l'import no supere el cost de l'activitat subvencionada.  
  
Article 3. Beneficiaris  
Podran sol·licitar les subvencions regulades en les presents bases els ajuntaments i mancomunitats de la Comunitat Valenciana la població dels quals supere els 10.000 habitants i que es comprometen mitjançant un acord de ple de la corporació municipal a:  
- Elaborar un pla municipal d'inclusió i cohesió social.  
- Crear el consell municipal d'inclusió i drets socials.  
Article 4. Tramitació i aprovació del pla i consell municipal  
S'entén per pla municipal d'inclusió i cohesió social l'eina de planificació, ordenació, gestió i direcció de mesures i accions d'inclusió i cohesió social vinculades a un territori concret, que siga elaborat pels respectius ajuntaments o mancomunitats a través d'un procés participatiu i transversal, seguint l'estructura del Pla Valencià d'Inclusió i Cohesió Social (d'ara en avant Pla VICS) com a marc de referència.  
  
L'òrgan competent prendrà l'acord en què pose de manifest la voluntat municipal de tramitar i aprovar el pla municipal d'inclusió i cohesió social, acreditat per mitjà d'un certificat del secretari/ària de l'entitat pública en què conste la data del dit ple.  
El projecte haurà d'alinear-se a les directrius que estableix el Pla VICS, respectant el disseny dels eixos i línies estratègiques que aquest conté.  
S'entén per consell municipal d'inclusió i drets socials l'òrgan encarregat del seguiment i avaluació del pla durant el seu desenvolupament. Estarà format per representants de les institucions i de la societat civil, així com persones expertes designades per l'entitat local.  
  
L'òrgan competent aprovarà la constitució del consell municipal d'inclusió i drets socials, acreditat per mitjà de certificat del secretari/ària de l'entitat pública en què conste la data del dit ple.  
  
La metodologia haurà de ser participativa, articulant-se a través de comissions o grups de treball representatius de les distintes àrees competencials i dels agents institucionals i de la societat civil del territori, així com de les persones expertes que es considere oportú.  
  
Article 5. Requisits i obligacions de les entitats beneficiàries  
1. Els sol·licitants hauran de complir, amb caràcter general, amb els requisits establits en la Llei 38/2003 i no hauran d'estar incursos en les prohibicions que estableix l'article 13, apartats 2 i 3 de la Llei 38/2003 per a obtindre la condició de beneficiari de subvencions, així com les següents obligacions especifiques:  
a) Donar adequada publicitat al caràcter públic del finançament de les actuacions subvencionades, fent constar explícitament, quan se'n faça difusió, que està subvencionada per la conselleria competent en matèria d'inclusió social. A aquest efecte, hauran d'incorporar en tot el material imprés que es derive de les activitats objecte de la convocatòria el logotip de la conselleria competent en la matèria.  
  
b) De conformitat amb el que preveu l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, qualsevol persona jurídica privada que perceba, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2, per import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar la dita publicitat, podran complir amb aquesta obligació a través del portal que pose a la seua disposició la Generalitat.  
  
c) Omplir els documents necessaris que es requerisquen per a la tramitació o justificació, que seran sol·licitats per l'Administració autonòmica.  
d) Justificar el compliment dels requisits i condicions, la realització de l'activitat i el compliment de la finalitat de les subvencions concedides, en el termini màxim establit en la present ordre, o en les normes que siguen d'aplicació. L'obligació de justificació econòmica ha de vindre referida a la part objecte de finançament a través d'aquesta ordre.  
  
e) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la conselleria competent en matèria d'inclusió social i, en particular, per la direcció general competent en matèria d'inclusió social, o de les seues unitats administratives dependents, a fi de conéixer qualsevol aspecte de l'activitat objecte de la subvenció.  
Sense perjudici de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga per objecte justificar el compliment dels requisits i les condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma alliberada a la finalitat prevista, o la quantia de la despesa efectuada de la subvenció concedida.  
f) Comunicar a la conselleria competent en la matèria, qualsevol canvi o incidència que puga comprometre el desenvolupament del projecte.  
g) Atendre els pagaments de les obligacions que es contrauen.  
h) Reintegrar els fons percebuts, en els supòsits i condicions determinats en l'article 37 de la Llei 38/2003.  
i) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.  
j) Sotmetre's a les actuacions de control financer que corresponen a la Intervenció General en relació amb la subvenció concedida.  
k) Acreditar el compliment de les previsions contingudes en la Llei 9/2003, de 2 d'abril, d'igualtat entre homes i dones, en relació al pla d'igualtat quan per la legislació d'aplicació els siga exigible.  
  
2. L'incompliment d'alguna d'aquestes obligacions podrà donar lloc, prèvia incoació d'expedient, al desistiment sense efecte de la resolució de concessió de la subvenció o la minoració de la quantia concedida i, si és el cas, se sol·licitarà el reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.  
  
Article 6. Criteris objectius per a l'atorgament de la subvenció  
  
Perquè l'actuació es considere susceptible de ser subvencionada serà necessari obtindre almenys 15 punts en els criteris relacionats amb l'àmbit territorial d'actuació i 5 punts en els criteris relacionats amb actuacions de la corporació local en matèria d'inclusió i intervenció comunitària, sobre un màxim total de 50 punts.  
Criteris per a la determinació de la subvenció:  
a) Criteris relacionats amb l'àmbit territorial d'actuació (fins a 30 punts):  
1r. Anàlisi de la situació i percentatge poblacional de pobresa i pobresa severa en l'àmbit territorial de l'actuació, fins a 5 punts.  
2n. Anàlisi de la situació i percentatge poblacional de desocupació i desocupació de llarga duració en l'àmbit territorial de l'actuació, fins a 5 punts.  
3r. Anàlisi de la situació i percentatge poblacional d'immigració en l'àmbit territorial de l'actuació, fins a 5 punts.  
4t. Anàlisi de la situació i percentatge poblacional d'infància en l'àmbit territorial de l'actuació, fins a 5 punts.  
5t. Anàlisi de la situació i percentatge poblacional de majors en l'àmbit territorial de l'actuació, fins a 5 punts.  
6t. Anàlisi de la situació i percentatge poblacional de persones en situació de dependència, fins a 5 punts.  
El criteri d'anàlisi de la situació podrà ser justificat aportant estudis realitzats pels serveis socials municipals i per entitats oficials que avalen les dades objecte de valoració.  
b) Criteris relacionats amb els recursos i actuacions de la corporació local (fins a 20 punts):  
1r Tindre firmat conveni de col·laboració amb la Conselleria d'Igualtat i Polítiques Inclusives com a membre de la xarxa OAPMI (antiga Amics), 5 punts.  
2n Estar adherit a l'Estratègia de Promoció de la Salut i Prevenció del Ministeri de Sanitat, Serveis Socials i Igualtat, 5 punts.  
  
3r Tindre servei d'atenció a la família i infància (SEAFI), 5 punts.  
  
4t Tindre agent d'igualtat, 5 punts.  
Se subvencionaran aquelles actuacions que hagen superat la puntuació mínima fins a esgotar el crèdit de la línia de subvenció.  
La quantia màxima de la subvenció no podrà ser superior a 18.000 - en cas de contractació directa i de 12.000 - en cas de subcontractació del projecte.  
  
  
Article 7. Subcontractació de l'objecte subvencionable  
La subcontractació es regirà pels procediments previstos en l'article 29 de la Llei 38/2003, de 17 de novembre, general de subvencions (d'ara en avant Llei 38/2003) i en tot cas, d'acord amb els criteris següents:  
- Els ajuntaments i mancomunitats podran subcontractar totalment l'activitat subvencionada, d'acord amb el que disposa l'esmentat article 29 de la Llei 38/2003. En el dit cas, la quantia total de la subvenció serà com a màxim l'import fixat en la convocatòria.  
- Les persones contractistes quedaran obligades només davant de l'ajuntament o mancomunitat, que assumirà la total responsabilitat de l'activitat subvencionada per l'Administració autonòmica.  
La subcontractació del projecte per part de la corporació municipal o mancomunitat es farà en els termes marcats per la normativa de subvencions.  
  
Article 8. Forma i termini de presentació de les sol·licituds  
1. Les sol·licituds es formularan en els models i terminis que es determinen en la corresponent convocatòria.  
Es presentaran degudament formalitzades i subscrites per qui exercisca la representació legal de l'ajuntament o mancomunitat, segons el model que corresponga dels que figuren en la convocatòria. Només es podrà presentar una sol·licitud per ajuntament o mancomunitat.  
  
2. El model de sol·licitud contindrà la declaració responsable del sol·licitant en què es fa constar que no està incurs en cap prohibició per a obtindre la condició de beneficiari, assenyalades en l'article 13 de la Llei 38/2003, i que ha complit amb l'obligació del reintegrament de subvencions que, si és el cas, se li hagueren exigit.  
3. Acreditació de trobar-se al corrent de les seues obligacions tributàries i davant de la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la seguretat social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. Els que no atorguen la dita autorització hauran d'aportar la documentació que acredite que es troben al corrent de les esmentades obligacions. La direcció general competent en matèria d'inclusió social es reserva el dret de requerir l'entitat sol·licitant si la informació obtinguda presenta alguna incidència.  
  
4. Aquest procediment estarà publicat en la seu electrònica de la Generalitat, https://sede.gva.es, i haurà de realitzar-se la presentació telemàtica de les sol·licituds, tal com arreplega la disposició addicional única, per a això, s'accedirà al catàleg de procediments administratius de la Generalitat.  
  
Article 9. Ordenació i instrucció de l'expedient  
1. L'ordenació i instrucció del procediment és competència de cada una de les direccions territorials de la conselleria competent en matèria d'inclusió social.  
2. Rebudes les sol·licituds, en el model i termini establit en la convocatòria, la secció que corresponga segons l'organització interna de la direcció territorial de la conselleria competent en matèria d'inclusió social, les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
3. Quan la sol·licitud no reunisca els requisits exigits o no s'acompanye la documentació que resulte exigible d'acord amb aquesta ordre, es notificarà a l'entitat interessada la causa que impedeix la continuació del procediment i se la requerirà perquè, en el termini de 10 dies, esmene la falta o acompanye els documents preceptius, amb indicació que si així no ho fa, es considerarà que desisteix de la seua petició, prèvia resolució, que haurà de ser dictada en els termes que preveu la legislació de procediment administratiu comú.  
4. Es remetrà a la direcció general competent en matèria d'inclusió social, respecte de cada expedient, la documentació que es determine en la convocatòria.  
  
Article 10. Comissions tècniques i comissions d'avaluació  
1. En cada direcció territorial competent en matèria d'inclusió social existirà una comissió tècnica, els components de la qual seran designats pel seu titular, comprenent en tot cas: una persona titular d'una direcció de servei, una persona titular d'una direcció de secció i un/a tècnic/a competent en la matèria.  
La dita comissió analitzarà i avaluarà les sol·licituds presentades i elevarà una acta amb proposta ordenada a la comissió d'avaluació de la direcció general competent en matèria d'inclusió social, d'acord amb els criteris establits en aquestes bases i en la corresponent convocatòria, que contindrà la proposta i la denegació de concessió en el seu àmbit territorial.  
2. Rebut l'expedient en la direcció general, serà avaluada per la comissió d'avaluació que es constituirà a aquest efecte.  
3. La comissió d'avaluació estarà formada per:  
a) President/a:  
a.1) La persona titular de la direcció general competent en matèria d'inclusió social o la persona que el substituïsca.  
b) Vocals:  
b.1) La persona titular de la subdirecció general competent en matèria d'inclusió social o persona que la substituïsca.  
b.2) La persona titular del servei competent en matèria d'inclusió social o la persona que la substituïsca.  
b.3) La persona titular del servei competent en matèria d'integració de persones immigrants o la persona que la substituïsca.  
b.4) Un/a tècnic/a designat per la direcció general competent en matèria d'inclusió social, que exercirà les funcions de secretari/ària.  
A l'esmentada comissió podrà convocar-se el personal gestor de les subvencions de les direccions territorials que es considere procedent.  
L'esmentada comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes la prelació de beneficiaris de les subvencions d'acord amb els criteris establits en les bases i en la convocatòria. Així mateix, elaborarà una relació de les sol·licituds que es propose denegar o desestimar per falta de crèdit.  
La comissió actuarà com a òrgan col·legiat de conformitat amb el que preveu la legislació de procediment administratiu comú, als efectes d'elevar a l'òrgan concedent la proposta de resolució de les subvencions.  
En virtut de la Llei 9/2003, de la Generalitat, de 2 d'abril, per a la igualtat entre dones i homes, es procurarà que la composició de la comissió d'avaluació s'ajuste al principi d'equilibri per raó de sexe.  
  
  
Article 11. Resolució i termini  
1. Es delega en la persona titular de la direcció general competent en matèria d'inclusió social la resolució de les sol·licituds que es presenten a l'empara de la corresponent convocatòria de les subvencions regulades en les presents bases.  
2. El termini màxim per a resoldre-ho i notificar la resolució serà de sis mesos a comptar de la publicació de la convocatòria en el Diari Oficial de la Generalitat Valenciana.  
Transcorregut el termini abans mencionat sense que s'haguera notificat la resolució expressa, les persones interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
3. La resolució del procediment es notificarà a les entitats ajustant-se al que disposa la legislació de procediment administratiu comú. La pràctica de la dita notificació s'ajustarà a les disposicions contingudes en la llei.  
  
Article 12. Recursos  
La resolució de concessió i desestimació de les subvencions posa fi a la via administrativa i contra aquesta es podrà interposar un recurs potestatiu de reposició, en el termini d'un mes a comptar de l'endemà de notificar-se, o bé directament recurs contenciós administratiu, en el termini de dos mesos a comptar de l'endemà de notificar-se, de conformitat amb el que disposen l'article 46 de la Llei 29/1998, de 13 de juliol, reguladora de la jurisdicció contenciosa administrativa, i l'article 124 de de la Llei 39/2015, d'1 d'octubre, del procediment administratiu comú de les administracions públiques.  
Article 13. Règim de pagament de la subvenció  
1. Per al règim de lliuraments de transferències corrents per al pagament de les subvencions previstes en aquesta ordre, llevat que la legislació de la Generalitat en permeta un altre distint, s'aplicarà el règim general previst en l'article 171 de la Llei 1/2015.  
Es podran realitzar pagaments anticipats en els termes que preveu l'article 171.2 de la Llei 1/2015. Aquesta bestreta serà d'un 30 % de l'import anual de la subvenció concedida, segons el règim establit en l'article 171.3 de la Llei 1/2015 per a les transferències corrents.  
Tot això, sense perjudici que en la corresponent convocatòria es fixe finalment el règim de pagament de les ajudes a què haja de subjectar-se aquesta en cas que la legislació de la Generalitat establisca un règim de lliurament de transferències corrents diferent del previst en el paràgraf anterior.  
2. No obstant això, amb caràcter previ al pagament de la subvenció el beneficiari haurà de trobar-se al corrent en el compliment de obligacions tributàries i davant de la Seguretat Social i aportar declaració responsable de no ser deutor per resolució de procediment de reintegrament de subvencions.  
3. Hauran d'estar al corrent en el compliment de l'obligació de rendició dels seus comptes anuals davant de la Sindicatura de Comptes, tal com indica l'article 68 de la Llei 7/2014 i l'Acord de 21 de maig, del Consell de la Sindicatura de Comptes.  
4. L'entitat beneficiària estarà exempta de la constitució de garanties per pagaments anticipats, en virtut del que disposa l'article 171.5.a de la Llei 1/2015.  
  
Article 14. Termini i forma de justificació  
1. La documentació de caràcter econòmic a presentar haurà de justificar la totalitat de l'activitat per a la qual es concedeix la subvenció.  
La dita justificació es correspondrà sempre amb el contingut de l'objecte subvencionat, no sent admissibles despeses d'actuacions que no estiguen específicament previstes en la descripció d'aquell.  
2. Les entitats locals beneficiàries hauran de justificar, davant de la direcció general competent en matèria d'inclusió social, les despeses que es destinen a l'objecte d'aquesta subvenció, per mitjà de la presentació d'un certificat de la secretaria de l'entitat local en què conste:  
a) Una relació detallada de les despeses aplicables a l'objecte de la subvenció corresponents a l'exercici per al qual es concedeix l'ajuda, així com la destinació d'aquestes a la finalitat de la corresponent convocatòria. Les dites quantitats hauran de trobar-se, almenys, en situació d'obligacions reconegudes i així haurà de fer-se constar en el certificat.  
  
b) El fet del depòsit i custòdia dels justificants originals de les esmentades despeses en la intervenció i tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la conselleria competent en matèria d'inclusió social.  
3. El termini màxim per a la justificació del lliurament de la subvenció finalitzarà en la data determinada en la corresponent convocatòria.  
  
4. L'entitat haurà de conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
  
  
Article 15. Pla de control  
Per a realitzar la comprovació de la realització de l'activitat, la direcció general amb competències en matèria d'inclusió social realitzarà un pla de control, per part de personal funcionari de la conselleria consistent en la comprovació material i control de la documentació de caràcter econòmic a ajuntaments o mancomunitats, justificativa de l'import concedit, com a aportació preceptiva pel beneficiari, per al pagament de l'ajuda, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions.  
Igualment, es podran realitzar controls de les actuacions in situ, a posteriori i/o de qualitat i realitzant mostres aleatòries, dirigides o de risc, sobre un percentatge mínim d'ajuda sobre el total pagat en aqueixa línia, que determinarà l'òrgan concedent.  
  
  
Article 16. Pèrdua o minoració de la subvenció  
1. Tota alteració de les condicions i requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
2. La falta de justificació o la justificació insuficient de l'ajuda concedida, dins del termini establit a aquest efecte, així com la concurrència d'altres causes arreplegades per l'article 37 de la Llei 38/2003, donarà lloc a la pèrdua del dret al cobrament total o parcial de la subvenció, sense perjudici de la realització del tràmit d'audiència legalment establit.  
3. La concessió de les subvencions previstes en la present ordre és compatible amb la d'altres que pogueren obtindre's per a l'exercici de l'activitat, provinents d'altres administracions públiques, d'altres ens públics o privats, nacionals, de la Unió Europea o d'organismes internacionals.  
No obstant això, d'acord amb el que disposa l'article 19.3 de la Llei 38/2003, en cap cas, l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.  
En aquest supòsit, serà procedent la minoració de l'ajuda i, si és el cas, el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.  
   
Article 17. Reintegrament de la subvenció  
1. Seran causes de reintegrament les establides en l'article 37 de la Llei 38/2003.  
2. El procediment de reintegrament de les quantitats indegudament percebudes s'ajustarà a les previsions contingudes en l'article 172 de la Llei 1/2015.  
S'iniciarà per la direcció general competent en matèria d'inclusió social, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Aquest procediment haurà de garantir la preceptiva audiència a l'interessat durant la seua tramitació.  
  
3. El termini per a resoldre el procediment i notificar la resolució procedent serà de dotze mesos a comptar de la data de l'acord d'iniciació.  
4. Pel que fa a la resolució d'aquest procediment, conforme a l'article 123.1 de la Llei 39/2015, d'1 d'octubre, del procediment administratiu comú de les administracions públiques, els actes administratius que posen fi a la via administrativa podran ser recorreguts potestativament en reposició davant del mateix òrgan que els haja dictat o ser impugnats directament davant de l'ordre jurisdiccional contenciós administratiu.  
  
Article 18. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que estableix el títol IV de la Llei 38/2003, de 17 de novembre, general de subvencions, a aquells subjectes beneficiaris de subvencions, que resulten responsables, que seran sancionats d'acord amb el que disposa el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a la legislació sobre el procediment administratiu comú i sancionador.  
  
  
  
DISPOSICIÓ ADDICIONAL  
  
Única  
Les subvencions que es convoquen a l'empara d'aquesta ordre hauran de preveure, en compliment de l'article 12 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, l'obligació de comunicar-se exclusivament per mitjans electrònics.  
  
  
DISPOSICIÓ DEROGATÒRIA  
  
Única  
Queden derogades totes les disposicions que del mateix rang o d'un rang inferior s'oposen, contradiguen o resulten incompatibles amb el que disposa la present ordre.  
  
  
DISPOSICIONS FINALS  
  
Primera. Marc normatiu  
La present ordre es dicta en desplegament del que disposen el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com els preceptes declarats bàsics de la Llei 38/2003, de 26 de novembre, general de subvencions. En tot allò no regulat expressament caldrà ajustar-se al que disposa la normativa comunitària, estatal i autonòmica que siga aplicable.  
  
Segona. Habilitació normativa  
Es faculta la direcció general competent en matèria d'inclusió social per a dictar les instruccions que siguen necessàries per a l'aplicació d'aquesta ordre i de les corresponents convocatòries.  
  
Tercera. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 18 de desembre de 2017  
  
La vicepresidenta del Consell  
 i consellera d'Igualtat i Polítiques Inclusives  
MÓNICA OLTRA JARQUE


Còpia Permalink ELI